Overordnet ROS

Beredskapsplan for Aure kommune

Krisekommunikasjon og befolkningsvarsling

Vedlegg 1 til plan for kriseledelse

Vedtatt av Aure kommunestyre 21.03.17, sak 11/17

Sist revidert av kriseledelsen 25.11.24

Delplaner for tjenesteområder

Plan for kriseledelse

Overordnet beredskapsplan

Varslingslister

Psykososialt kriseteam

Tiltakskort

**Krisekommunikasjon og befolkningsvarsling**

Innholdsfortegnelse

[1. Mål for informasjon og kommunikasjon ved kriser 3](#_Toc183437520)

[2. Fordeling av informasjonsansvar 3](#_Toc183437521)

[2.1. Politi 3](#_Toc183437522)

[2.2. Ordfører 3](#_Toc183437523)

[2.3. Kommunedirektør 3](#_Toc183437524)

[2.4. Informasjonsansvarlig i kriseledelsen 4](#_Toc183437525)

[2.5. Beredskapskoordinator 4](#_Toc183437526)

[3. Målgrupper og informasjonskanaler 4](#_Toc183437527)

[3.1. Kommunikasjon internt 4](#_Toc183437528)

[3.1.1. Videresending av beredskapsvarsel fra Statsforvaltaren 4](#_Toc183437529)

[3.1.2. Satellitt-telefoni 5](#_Toc183437530)

[3.1.3. Loggføring av hendelser via RAYVN 5](#_Toc183437531)

[3.2. Kommunikasjon med samarbeidende etater 5](#_Toc183437532)

[3.3. Kommunikasjon med pressen 5](#_Toc183437533)

[3.3.1. NRK som samarbeidspartner 5](#_Toc183437534)

[3.3.2. Pressekonferanse / pressemelding 6](#_Toc183437535)

[3.4. Informasjon og varsling til befolkningen 6](#_Toc183437536)

[3.4.1. Befolkningsvarsling 6](#_Toc183437537)

[3.4.2. Informasjonsmøter 7](#_Toc183437538)

[3.4.3. NRK radio 7](#_Toc183437539)

[3.4.4. Nettsider/sosiale media 7](#_Toc183437540)

[3.4.5. Varsling ved bortfall av digital kommunikasjon 7](#_Toc183437541)

# Mål for informasjon og kommunikasjon ved kriser

Informasjon fra Aure kommune skal være hurtig, tydelig og samordnet. Informasjonen skal preges av ærlighet og vilje til å ta ansvar. I ettertid vil kommunen bedømmes etter *hvordan krisen ble håndtert*, ikke etter årsaken til krisen.

Alle med et informasjonsansvar i Aure kommune må derfor følge disse hovedreglene:

* Gi kun verifiserbar informasjon.
* Ikke spekuler eller kom med egne synspunkter.
* Ikke diskuter skyldspørsmål. Ta heller ansvar for å rydde opp og vis omsorg.
* Ikke hold tilbake informasjon. Unngå «ingen kommentar» og gi eventuelt begrunnelse.
* Ikke lyv.
* Vær obs på hvem som skal uttale seg.

# Fordeling av informasjonsansvar

## Politi

Politiet har ansvaret for liv/helse og etterforskning, og uttaler seg om omfanget av krisen:

* Årsak til ulykken
* Antall skadde og døde
* Frigir navn
* Etterforskning
* Eventuelle straffbare forhold

## Ordfører

Ordfører (evt. varaordfører som stedfortreder) er den som primært uttaler seg til pressen. Ordfører har fokus på kommunens innbyggere og ansatte:

* Viser omsorg for kommunens innbyggere og ansatte
* Skal berolige innbyggere og ansatte ved å vise at kommunen har kontroll og tar ansvar
* Forteller om kommunens generelle beredskap
* Hva er kriseledelsens plan og hvilke tiltak er iverksatt/skal iverksettes?

## Kommunedirektør

Kommunedirektør har øverste administrative ansvar for kommuneorganisasjonen, også i krisesituasjoner, og har dermed det operative ansvaret for kriseledelsen.

* Oppdaterer enhetsledere med relevant informasjon og gir instrukser
* Holder løpende kontakt med kommunens mannskaper (psykososialt kriseteam mv.)

## Informasjonsansvarlig i kriseledelsen

Informasjonsansvarlig sørger for informasjon internt og eksternt, etter at informasjonens innhold er avklart med ordfører og politi:

* Samler faktainformasjon ved å følge medieomtale i aviser, radio, TV og internett. Lytter til/sjekker rykter, og informerer kriseledelsen.
* Skaper allianse med media, og tilbyr bakgrunnsinformasjon i de periodene det ikke skjer noe.
* Lager tidsplan som oppdateres.
* Sørger for å oppdatere servicekontor, nettsider/sosiale media/intranett med relevant informasjon som er godkjent av ordfører.
* Sender ut godkjent informasjon via SMS (befolkningsvarsling).
* Rapporterer og loggfører i RAYVN.

## Beredskapskoordinator

* Loggfører alle hendelser i RAYVN
* Sender ut godkjent informasjon via SMS (befolkningsvarsling)
* Er kontaktperson opp mot Statsforvalter, og sørger for sluttrapport og rapportering underveis i samråd med ordfører.

# Målgrupper og informasjonskanaler

## Kommunikasjon internt

Dersom vanlig samband ikke er rammet, benyttes følgende til intern kommunikasjon og informasjon:

* RAYVN, med bruk av varslingskanaler i verktøyet.
* Interntelefon, ansattes mobiltelefoner og e-postadresser.
* Informasjon utlagt på kommunens intranettsider.

### Videresending av beredskapsvarsel fra Statsforvaltaren

Beredskapsvarsel fra Statsforvaltaren i Møre og Romsdal som sendes til kommunens beredskapsadresse [beredskap@aure.kommune.no](mailto:beredskap@aure.kommune.no), kan f.eks. inneholde ekstremværvarsel fra Meteorologisk institutt, atomberedskapsvarsel fra Direktoratet for strålevern og atomsikkerhet eller varsel om helsemessige forhold fra Helsedirektoratet. Slik varsling brukes når det er nødvendig at varsel kommer raskt og effektivt frem til kommunen.

I Aure kommune videresendes Statsforvalterens beredskapsvarsel automatisk til følgende e-postadresser:

* Ordfører
* Kommunedirektør
* Leder Psykososialt kriseteam
* Kommuneoverlege
* Beredskapskoordinator
* RAYVN

I tillegg sendes SMS-varsel fra Statsforvaltaren til medlemmene i kriseledelsen. Meldingen til mobiltelefon kan enten være utfyllende, eller kun i form av beskjed om at det er utsendt en e-post som bør leses.

### Satellitt-telefoni

Aure kommune har tre satellitt-telefoner med følgende nummer og lokalisering:

|  |  |  |
| --- | --- | --- |
|  | Telefon nr.: | Lokalisert: |
| 1 | 00881623457698 | Aure sykehjem, vaktrom gruppe 2 |
| 2 | 00881623457699 | Tustna helse- og omsorgssenter, leders kontor |
| 3 | 00881651419146 | Aure rådhus, servicekontoret |

Kort om bruk av telefonen:

* SIM-kortet er på plass. Det er ikke lagt inn PIN-kode.
* Det ligger enkel bruksanvisning i esken. Slå på oppe på telefonen. Dra ut antennen på toppen og koble til forsterkerantennen. Det tar litt tid før telefonen finner signal. Dette oppnås best ute.
* Ringe til annen satellitt-telefon: tast 00 først (som vist i tabellen over).
* Ringe til fasttelefon: på vanlig måte.
* Ringe til mobiltelefon: tast 0047 før mobilnummer.

### Loggføring av hendelser via RAYVN

All kommunikasjon, beslutninger og tiltak i forbindelse med en uønsket hendelse loggføres i RAYVN. Alternativt kan loggføring skje på papir, og føres inn i RAYVN i etterkant.

## Kommunikasjon med samarbeidende etater

Som utgangspunkt benyttes RAYVN og mobiltelefon, om ikke mobilnettet ligger nede. Alternativt benyttes

* Satellitt-telefoni (🡪 om bruk av telefonen, se kap. 3.1.2)
* VHS-radio (Aure brannvesen disponerer 8 stk. VHF-radioer)
* Nødnett for nødetatene

## Kommunikasjon med pressen

Ved en større uønsket hendelse vil mediepresset bli stort. Det er mange som vil snakke med ordfører, og det å være tilgjengelig til enhver tid kan bli en belastning for den jobben som skal gjøres i kriseledelsen. Samtidig er det viktig å få ut informasjon. Det er derfor viktig å etablere et godt samarbeid med pressen, slik at pressen føler seg ivaretatt samtidig som kriseledelsen får arbeidsro.

### NRK som samarbeidspartner

Kriseledelsen og politiet samarbeider tett med NRK Møre og Romsdal ved større hendelser og kriser. Informasjonsansvarlig oppretter kontakt og samarbeid med NRK umiddelbart ved en krise. Radiosendinger med informasjon er til stor nytte i krisesituasjoner.

Det er ordfører som primært uttaler seg til pressen.

### Pressekonferanse / pressemelding

Behovet for *pressekonferanser* vurderes fortløpende. I pressekonferanse får man anledning til å møte alle mediene på en gang, en rasjonell og praktisk arbeidsform for kommunikasjon for alle parter. Pressekonferanser avholdes på egnet sted.

Pressekonferansen ledes av ordføreren. Kriseledelsen trekker med de fagpersoner man  
eventuelt ønsker skal supplere informasjonen. Pressekonferansen skal være kortest mulig. Fortell når, og eventuelt hvor, neste pressekonferanse finner sted. Avtal eventuelt intervjutidspunkt mellom pressekonferansene, dersom det er et ønske fra mediene.

Mellom pressekonferansene kan informasjonsansvarlig uttale seg og gi informasjon til publikum og presse om det som allerede er sagt fra kriseledelsen eller politiet og som er godkjent av krisestableder og politi. Det skal ikke gis ut ny informasjon.

Pressemeldinger lages etter hver pressekonferanse og leveres ut til pressen på e-post. I tillegg skal disse meldingene legges ut på kommunens intranett-/internettside.

Sjekkliste for tema i pressekonferanse/pressemelding:

* Når krisen ble oppdaget
* Hvordan krisen ble oppdaget
* Når kriseledelsen/redningsmannskapene var på plass
* Hvor mange mannskaper som deltar
* Hvor omfattende krisen er
* Om noen er skadet/døde
* Hvordan utviklingen er i redningsarbeidet – om krisen er under kontroll
* Konsekvenser
* Hvilke materielle verdier som står på spill, eventuelle bygninger i fare
* Hvem som har fått informasjon om utviklingen: innbyggere, ansatte, presse m.fl.
* Om helseberedskap som er varslet (om det er aktuelt)
* Hva som er kriseledelsens videre strategi
* Hvem som har ansvaret for redningsarbeidet

## Informasjon og varsling til befolkningen

### Befolkningsvarsling

Aure kommune har avtale med Everbridge om levering av et kartbasert verktøy for befolkningsvarsling via SMS eller oppringing til fasttelefon. Tjenesten er internettbasert og krever ingen lokal installasjon, kun en pc med nettilgang. Med dette verktøyet kan beboere eller eiere av boliger og fritidsboliger i et utvalgt geografisk område varsles om planlagt vedlikehold eller uventet avvik i levering av tjenester som vann, avløp osv.

Verktøyet kan også benyttes når det i en krisesituasjon er nødvendig med rask varsling til innbyggere i hele eller deler av kommunen.

Opplysninger fra kartverket, folkeregisteret og aktuelle nummerregistre blir oppdatert automatisk kontinuerlig.

Kontaktperson for Everbridge i kommunen er avdelingsingeniør ved kommunalteknikk / eiendom.

Andre personer med opplæring: informasjonsansvarlig og beredskapskoordinator i kriseledelsen.

### Informasjonsmøter

Informasjonsansvarlig gir råd til kriseledelsen om behovet for informasjonsmøter for publikum og/eller pårørende. Informasjonsmøter for pårørende og publikum skilles fra hverandre. Sted avklares etter situasjonen og hvor den har inntruffet.

### NRK radio

Radiosendinger fra NRK Møre og Romsdal benyttes. Informasjonsansvarlig oppretter kontakt og samarbeid, men det er ordfører som primært uttaler seg til pressen.

### Nettsider/sosiale media

På kommunens intranett/internett legges det ut pressemeldinger og bakgrunnsinformasjon. Intranett/internett skal oppdateres kontinuerlig, også i perioder hvor det ikke skjer noen utvikling. Gjenta tidligere informasjon, fakta og presisjoner til innbyggerne.

Nyheter utlagt på kommunens nettside kan også bli gjort tilgjengelig på Facebook og Instagram. Det er viktig å legge ut oppdatert og kortfattet informasjon her, ikke minst for å avkrefte rykter som ofte kan oppstå på sosiale medier.

### Varsling ved bortfall av digital kommunikasjon

Dersom digital kommunikasjon ikke er mulig, vil informasjon bli gitt på oppslagstavler følgende steder:

|  |  |
| --- | --- |
| Nordlandet barnehage | Dromnesvegen 9, 6699 Aure |
| Stemshaug barnehage | Skagan 7, 6690 Aure |
| Aure rådhus | Aurdalsvegen 9, 6690 Aure |
| Tustna barne- og ungdomsskole | Skulvegen 11, 6590 Tustna |